Պոլ Սերյուզե

Պոլ Սերյուզե ( ), ֆրանսիացի նկարիչ, պոստիմպրեսիոնիստ, Պոլ Գոգենի աշակերտը։ Եղել է «Նաբի» խմբի հիմնադիրներից մեկը։

Կենսագրություն 
Պոլ Սերյուզեի նախնիները ֆրանսիական Ֆլանդրիայից էին։ Միջին դպրոցում նա հասկանում է, որ ակնհայտ ունակություններ ունի դեպի արվեստը, փիլիսոփայությունը և արևելյան լեզուները։ Գերազանց կրթություն է ստացել Ֆրանսիայի լավագույն լիցեյներից մեկում` Կոնդորսի լիցեյում։ Պոլի հայրը եղել է Ուբիգան օծանելիքի արտադրության ( օծանելիքի տունը հիմնադրվել է 1775 թվականին) տնօրենը։ Նկարչի հայրը, որդու համար վաճառականի կարիերա կանխատեսելով, տեղ է գտել նրա համար Ժուբեր փողոցի Մարոն գրենական պիտույքի խանութում։ Ի վերջո, մոր համառ խնդրանքների և իրենց ընտանեկան բժշկի միջամտության շնորհիվ Պոլը վերջապես կարողանում է հետևել իր ցանկությանը։ Փիլիսոփայություն սովորելուց հետո Պոլը ընդունվել է Փարիզի Ժյուլիանի ակադեմիա։ Ահա թե ինչպես է Պոլին նկարագրել նրա մտերիմ ընկերը` Դենի Մորիսը.
«Ժուլիանի արվեստանոցում, հարաբերականորեն հասարակ և ընդհանուր առմամբ` անտեղյակ միջավայրում Սերյուզեն ինձ թվում էր բարձրագույն մշակույթի պայծառ հոգի, ոգեշնչող, գեղարվեստական ու ինտելեկտուալ առաջնորդ։ Մեծ արժանիքներ ունենալով հանդերձ` նա երբեք չի գոռոզացել, այլ հակառակը, միշտ եղել է թույլերին օգնող, կենսուրախ և հասարակ, հավատարիմ ընկեր» : 1888 թվականին Պոլ Սերյուզեն Սալոնում ցուցադրել է իր «Բրետոնի ջուլհակի արվեստանոցը» կտավը, որը հավանաբար ավանդական բնույթի պատճառով արժանացել է մեծ գնահատականի։ Պոլի ծնողները հանգիստ էին։

1888 թվականին Պոլը այցելել է Պոնտ Ավեն` հանդիպելու Պոլ Գոգենին, ով նրան ծանոթացրել է նրան իր հայտնագործություններին։ Նկարիչը «թալիսման» է անվանել փոքրիկ բնանկարը, որը նկարել է Բրետանում, Գոգենի գլխավորությամբ։ Այս «թալիսմանը» նա ցույց է տվել իր մտերիմ ընկերներին` Էդուար Վյուարին, Պիեռ Բոնարին, Դենի Մորիսին և Պոլ Ռանսոնին։ Այս երիտասարդ նկարիչները հիմնել են «Նաբի» խումբը` սերտ կապեր պահպանելով պոետ-սիմվոլիստների, կոմպոզիտորների և թատրոնի ավանգարդիստների հետ։ Նրանք կրել են էկզոտիկ հագուստ, անց են կացրել սպիրիտիզմի սեանսներ և իրենց հավաքների ժամանակ քննարկել են արվեստի խնդիրներ և ամեն ամիս կազմակերպել են ծիսական ընթրիք փոքրիկ սրճարանում, որին նաև հրավիրվել է Ամբրուազ Վոլարը, ով հետագայում այս հավաքների մասին գրել է իր «Հիշողություններում»։ Պոլ Սերյուզեն Գոգենին համարել է իր ուսուցիչը, 1889 թվականի ամռանը նա նորից միանում է նրան Լե Պուլդյում և այնտեղ ծանոթանում շատ ուրիշ նկարիչների` մասնավորապես Շառլ Ֆիլգերի և հոլանդացի նկարիչ Մեյեր դե Խանի։ 
Պոլ Սերյուզեն դասավանդել է Ռանսոնի ակադեմիայում։ Նրա լրացուցիչ ստեղծագործական և տեսական աշխատանքները օգտագործվել են մեծ հանրամատչելիությամբ։ Նկարիչը նկարչության մասին ունեցած հիմունքների իր տեսլականը արտացոլել է իր «Գեղանկարչության այբուբեն» աշխատանքում։ Ստեղծագործական որոնումների որոշակի արդյունք է դարձել Պոլ Սերյուզեի աշխատանքների ցուցահանդեսը Դրյուեում, 1919 թվականին։ 
Պոլ Սերյուզեն մահացել է 1927 հոկտեմբերի 7-ին, Ֆրանսիայում։

Պատկերասրահ

Ծանոթագրություններ 

Ֆրանսիացի նկարիչներ
Ժյուլիանի ակադեմիայի շրջանավարտներ
Պոստիմպրեսիոնիզմ